উত্তরাধিকার তোমাকে অভিবাদন, প্রিয়তমা, কোথাও কোনো ক্রন্দন নেই – শহীদ কাদরীর এই ত্রয়ী কাব্যের শেষটি প্রকাশিত হয়েছিল ১৯৭৮ সালে। তারপর এই আটত্রিশ বছরে শহীদ কাদরীকে নিয়ে অনেক আলোচনা-সমালোচনা হয়েছে। সেসব আলোচনায় শহীদ কাদরী ও তাঁর কবিতা নিয়ে প্রাসঙ্গিক সব কথার বেশিরভাগই বলা হয়ে গেছে বলে ধারণা করা যায়। আমরাও এখন যা বলব সেসবের কোনোটাই হয়তো-বা নতুন কিছু নয়। সাহিত্য-সমালোচনায় নতুন কিছু বলা মানেই সাহিত্যের প্রাণ-সঞ্চার করা – কথাটা সত্যি, কিন্তু সবসময়ের সত্যি নয়। এর বিপরীত দিকটিও আছে। সব নতুন কথা পাঠকের হৃদয়ঙ্গম হয় না, সেক্ষেত্রে যাকে নিয়ে কিছু বলা, তাঁকে বরং ভুল বোঝা বা ভুলে যাওয়ার একটা আশঙ্কা থেকেই যায়। মহাভারতের সূচনায় লোমহর্ষণ-পুত্র পৌরাণিক সৌতি বলেছিলেন, ‘অনাদি, অনমত্ম, অভিলষিত-ফলদাতা, বিশ্বপাতা, চরাচরগুরু হরির চরণে প্রণিপাত করিয়া বেদব্যাস-প্রণীত অতিপবিত্র বিচিত্র ইতিহাস বর্ণন করিব। এই বিশাল মহীতলে কতশত মহাত্মারা ঐ ইতিহাস কহিয়া গিয়াছেন, অনেকেই কহিতেছেন এবং ভবিষ্যৎকালেও কহিবেন।’ আর এইভাবেই তো মহাভারতের সৃষ্টি। শহীদ কাদরীকে নিয়ে এইরকম কোনো মহাভারত রচিত হবে, আজকের দিনে এমন আশা নিতামত্মই দুরাশা মাত্র, তবে এ-ও ঠিক যে, সাহিত্যের ইতিহাসে একেকজন কবি যে মহাকালের বুকে দাঁড়িয়ে থাকতে পারেন সে তো সেই মহাভারতের ওপর ভর দিয়েই। শহীদ কাদরী সেই ভর কতটুকু সহ্য করতে পারবেন এখন থেকেই সেই পরীক্ষার শুরু।